UBERA ARANZETA (EH Bildu, 2017-05-19):
Mahaiburu andrea, legebiltzarkideok, sailburua. Egun on.
Uriarte andrea, gaurkoan literaturatik gabe zuzenean harira joango naiz. Ez dakit ohartzen zaren egoeraren larritasunaz, zein egoeratan gauden eta noraino iritsi den sumindura hezkuntza komunitatean. Ez da ohikoa gertatzen ari dena, eta iritsi garen puntura iristeak erakusten du zein den egoeraren larritasunaren tamaina. Martxoak 22an greba bat izan genuen, aste honetan beste greba bat izan dugu, datorren asteartean beste greba bat izango dugu, horretaz gain bihar larunbata EAEko hiriburuetan mobilizazioak izango ditugu eta zuek inposatutako errebaliden ondorioz, ikastetxeak planto egiten ari dira, mobilizatzen ari dira.
Eta bitartean zer? Bitartean zuek frontoi baten gisa ari zarete jokatzen. Frontoiko frontisa, ez da dakit ezagutzen duzuen, ematen duzue Hezkuntza Sailak ematen du frontoiko frontisa. Hezkuntza komunitatetik datozen aldarrikapen guztiak bueltan doaz, errebotatzen dute.
Ikusten ari garena da aurreko legegintzaldiko jarrera eta jokabide itxi berbera mantentzen ari zaretela, ez dela egon inolako aldaketarik ez jarreran eta ez jokabidean. Beraz, inkomunikazioa mantentzen duzue eta hezkuntza arloa inkomunikatuta dago, ez elkarrizketarik eta ez negoziaziorik.
Horren adibide da maiatzak 16ko greba dela eta, Hezkuntza Sailak, zuk zerorrek, saiakera bat egin duzu greba hori geratzeko baina zen izan da ondorioa? Ondorioa izan da Comisiones ere gehitu egin dela grebara, hori izan da ondorioa.
Hor ikusten da EAJk nola ulertzen duen elkarrizketa, bakarrizketa gisa, hau da, elkarrizketa ulertzen du bakarrizketa gisa; negoziazioa azalpen emate huts bezala. Akordioa nola ulertzen duzue? Gainerakoak EAJk esandakoa egitea, eta EAJren esanetara makurtzea.
Benetan mingarria, larria iruditu zitzaigun martxoak 22ko grebatik hona zuk zerorrek nola aritu zaren gurasoak beldurtu nahian, edota benetan larria iruditu zaigu Jaurlaritzaren bozeramailea hezkuntza komunitatea inolako errespeturik gabe tratatzen eta beno, finean aritu zaretena da errealismoa eskatzen zuek errealitatea ez duzuenean ikusi nahi. Irudikatu nahi izan duzue utzikeriaz, ardurak Madrilen zeudela, ardurak ere zuek badituzuenean eta ardurak batez ere zuek dituzuenean.
Beraz, orain arte egin duzuena da ihes eta eskuak garbitu. Baina gauza bat azpimarratu nahi dugu. Ez zaitezte arerioz konfunditu. Hezkuntza komunitatea ez da arerioa, gu ez gara arerioak. Hezkuntza komunitateak, zuek bezala, kalitatezko hezkuntza sistema eraiki nahi du, eta barku berean gaude guztiok. Zuek, gu, hezkuntza komunitatea, guztiok barku berean gaude eta elkarrekin joateko bidea bilatu beharko genuke nahi dugun kalitatezko hezkuntza sistema eraikitzen jarraitzeko.
Zer planteatzen dute? Planteatzen dutena oso sinplea da. 2010etik hona murriztutakoa errekuperatzea. Hori da planteatzen dutena, besterik ez. Suntsitutakoa berriro berregitea, besterik ez.
Gero konturatu behar gara ere hezkuntza komunitatea ere irakasleak bakarrik ez dutela osatzen. Hezkuntza komunitatean eragile ezberdinak daude: Irakasleak, hezitzaileak, garbitzaileak, sukaldariak, Haurreskola Partzuergokoak. Beraz, berregiteko orduan, suntsitutakoa berriro errekuperatzeko orduan, Uriarte andrea, planteamendu integral bat behar da. Eta hainbeste aldarrikatzen duzun hezkuntza akordio hori legea erdiesteko, behar-beharrezkoa dugu ikuspegi orokor bat.
Ikuspegi orokor horrek eskatzen du planteamendu integral bat zeren bestela, nola landuko eta lortuko da hainbeste aldarrikatzen duzuen akordio/lege hori? Ezinezkoa da. Bide honetatik ezinezkoa da. Lanketa bat eskatzen du, planteamendu bat eskatzen du, ikuspegi orokor bat eskatzen du. Eskatzen du guztiekin kontatzea eta hori ez dugu ikusten orain arte behintzat.
Jarraitzen baduzue dena erasotzat hartzen, mundu guztia areriotzat hartzen, gaizki. Hortik ez goaz inora. Baina pentsatu nahi dut baduzuela plan bat. Hori dio Mendizabal andereak, zuek zaretela herri honentzat plana duzuenak. Eta ez bazaizue gustatzen gure proposamenak eztabaidatzea, ekarri zuen plana. Ekarri zuen proposamena, eztabaidatuko dugu, hausnartuko dugu. Elkarrizketa irekiko baina ekarri.
Gainera, ikasturtea bukatzen ari da, ez ikasturte politikoa bakarrik, ikasturtea ere bukatzen ari da, ikasturte berria prestatzeko sasoian gaude, momentu polita gainera. San Juan Suak ere ate joka ditugu, ba momentu polita trapu zaharrak sutara botatzeko, soineko berria janzteko, talante berri batetikin, jokabide berri batekin datorren ikasturtea beste era batetara planteatzen eta lanean hasteko.
Beraz, zuzen zuzenean Uriarte andrea, zein urrats emango ditu Hezkuntza Sailak, Hezkuntza Arloko Mahaiaren izaera negoziatzailea berreskuratzeko? Zeren funtsezkoa da izaera negoziatzaile hori berreskuratzea lehen pauso bezala, benetan aurrera egin nahi baldin badugu.